

Všeobecne záväzné nariadenie č. 2/2023

o nájme a podnájme nebytových priestorov vo vlastníctve obce Melčice-Lieskové

Obecné zastupiteľstvo Obce Melčice-Lieskové podľa § 6 ods.1 a §11 ods. 4 písm. g) zák. č. 369/1990 Zb. o obecnom zriadení v znení neskorších predpisov a zák. č. 116/1990 o nájme a podnájme nebytových priestorov v platnom znení vydáva pre územie Obce Melčice-Lieskové toto Všeobecne záväzné nariadenie (ďalej len „VZN“) o určovaní obvyklého nájomného za prenájom nebytových priestorov vo vlastníctve obce Melčice-Lieskové.

**Článok 1**

**Všeobecné ustanovenia**

1. Toto VZN sa vzťahuje na nebytové priestory, ktorými sú miestnosti alebo súbory miestností určené podľa rozhodnutia stavebného úradu na iné účely ako na bývanie. Nebytovými priestormi nie sú príslušenstvo bytu ani spoločné priestory domu.
2. Účelom tohto všeobecne záväzného nariadenia je určiť výšku obvyklého nájomného za prenájom nebytových priestorov vo vlastníctve Obce Melčice-Lieskové.
3. Toto VZN platí pre všetky fyzické a právnické osoby, ktorým Obec poskytne priestory na prenájom, ako aj  pre všetky organizácie vykonávajúce správu obecného majetku (ďalej len „správcovia“), ktoré sú povinné pri dohode o výške nájomného za prenájom nebytových priestorov sadzby určené týmto VZN brať ako minimálne nájomné.

**Článok 2**

**Podmienky nájmu**

1. Nájom nebytových priestorov alebo pozemkov vzniká na základe zmluvy o nájme nebytových priestorov alebo pozemkov (ďalej len „zmluva“). Nebytové priestory sa prenajímajú na účely, na ktoré sú stavebne určené.
2. Zmluva sa uzatvára **na dobu neurčitú** s fyzickými a právnickými osobami.
3. Zmluva musí mať písomnú formu a musí obsahovať nasledovné náležitosti:
4. predmet a účel nájmu,
5. výšku a splatnosť nájomného,
6. spôsob platby,
7. čas, na ktorý sa uzatvára,
8. práva a povinnosti prenajímateľa a nájomcu,
9. inflačnú doložku
10. súčasťou nájomnej zmluvy (pre podnikateľské účely) je aj kópia živnostenského listu, resp. výpis z obchodného registra alebo kópia občianskeho preukazu.
11. Ak nájomca nezaplatí včas nájomné, vrátane mesačných splátok, obec ho písomne upozorní formou výzvy. Ak nájomca nezaplatí nájomné do 8 dní od doručenia výzvy, musí do 30 dní opustiť užívaný priestor a vrátiť ho do pôvodného stavu.
12. Nájomca je oprávnený užívať nebytový priestor v rozsahu dohodnutom v zmluve.
13. Náklady spojené s obvyklým udržiavaním prenajatých priestorov ako aj ich bežnú údržbu znáša výlučne nájomca.
14. Nájomca je povinný bez zbytočného odkladu oznámiť prenajímateľovi potrebu opráv, ktoré má prenajímateľ urobiť a umožniť vykonanie týchto i iných nevyhnutných opráv, inak nájomca zodpovedá za škodu, ktorá nesplnením povinnosti vznikla.
15. Zmluvné strany dohodnú 3-mesačnú výpovednú lehotu, ktorá sa bude počítať od prvého dňa mesiaca nasledujúceho po jej doručení druhej zmluvnej strane.
16. Zmluvné strany sa v zmluve dohodnú na peňažnej zábezpeke vo výške trojnásobku mesačného nájomného, ktorá bude uhradená k rukám prenajímateľa pri podpise zmluvy. Z poskytnutej zábezpeky sa uhradia prípadné škody na prenajímanom priestore, jeho príslušenstve a vybavení zavinené nájomcom alebo inými osobami, ktoré s ním priestor užívali. Ale tiež na nedoplatku na nájomnom a nedoplatku na úhradách za plnenia poskytované s užívaním priestoru. Ak nenastane žiadna okolnosť, ktorá by oprávňovala prenajímateľa započítať svoj nárok podľa zmluvy do nároku nájomcu na vrátenie zábezpeky, prenajímateľ zábezpeku nájomcovi vráti, a to najneskôr v lehote do 10 dní od protokolárneho odovzdania priestoru prenajímateľovi a vysporiadaní nárokov súvisiacich s nájomným pomerom.

**Článok 3**

**Nájomné a prenájom nebytových priestorov**

1. V individuálnych prípadoch (napr. v prípade zrekonštruovaných alebo rozšírených priestorov z prostriedkov obce) sa nájomné určí individuálne podľa výšky oprávnených nákladov na predmetný objekt.
2. Nájomné za prenájom nebytových priestorov (bez cien služieb súvisiacich s užívaním nebytového priestoru) sa určuje dohodou, pričom sadzba nájomného za 1m2 plochy ročne je pre
   1. Obchodné, reštauračné, reprezentačné, kancelárske a iné priestory podobných úžitkových vlastností využívané na podnikateľské účely **16,00 Eur**
   2. Priestory na poskytovanie služieb verejnosti (napr. kaderníctvo, holičstvo, pedikúra, manikúra, masáže, kozmetické služby) **16,00 Eur**
   3. Výrobné, dielenské a iné priestory podobných úžitkových vlastností **20,00 Eur**
   4. Garáže a skladové priestory **15,00 Eur**
   5. Priestory využívané na činnosť neziskových organizácií a na vzdelávacie, kultúrne, spoločenské a ďalšie podobné účely (nie na predajné, prezentačné akcie) **bezplatne**
   6. Zdravotnícke, lekárenské, školské a predškolské zariadenia a zariadenia sociálnych služieb využívané na podnikateľské účely **dohodou**
   7. Voľné priestranstvá a spevnené plochy  **8,00 Eur**
   8. Sociálne zariadenia  **9,00 Eur**
3. Nájomné za prenájom nebytových priestorov (bez služieb a energií súvisiacich s užívaným nebytového priestoru) sa určuje nasledovne :

**a. Kultúrny dom 90,-Eur** letné obdobie

**120,-Eur** zimné obdobie

1. **Svadobka**

**malá a veľká miestnosť spolu** **60,00 Eur** / za spoločenskú akciu

*Pozn. cena + popl.za spotrebované energie*

1. **Novákovec**
2. prenájom do 3hod.

**15,-Eur** letné obdobie

**20,-Eur** zimné obdobie

1. prenájom nad 3hod.

**25,-Eur** letné obdobie

**35,-Eur** zimné obdobie

1. **Dom smútku**

1. prenájom Domu smútku Melčice / Zem. Lieskové

vrátane chladiaceho zariadenia **40,00 Eur**

2.prenájom Domu smútku Melčice / Zem. Lieskové

samostatne **20, 00 Eur**

3. prenájom chladiaceho zariadenia DS

samostatne **20,00 Eur**

1. Ceny služieb spojených s užívaním nebytového priestoru sa určujú dohodou. Ich výška musí byť minimálne taká, ako sú skutočné náklady na poskytnutie služieb spojených s užívaním nebytového priestoru.
2. Starosta obce v individuálnych prípadoch môže rozhodnúť o znížení nájomného max.do výšky 50% úľavy z pôvodnej výšky nájomného.
3. V objektoch kultúrny dom a Novákovec je nájomné rozdelené na letné a zimné obdobie, pričom za letné obdobie považujeme dobu od 1.4. do 30.9. a za zimné obdobie dobu od 1.10. do 31.3.

**Článok 4**

**Povinnosti prenajímateľa**

Obec a správcovia sú v zmluve povinní :

1. Zaviazať nájomcu, že prenechanie nebytového priestoru alebo jeho časti do podnájmu na určitý čas tretej osobe podlieha súhlasu obecného zastupiteľstva, pričom výška úhrady za podnájom tohto priestoru nesmie prevyšovať nájomné za jeho prenájom
2. Zaviazať nájomcu, že úpravy nebytového priestoru môže vykonať iba so súhlasom obecného zastupiteľstva a za podmienok ním určených
3. Zaviazať nájomcu, že platba nájomného sa realizuje formou štvrťročnej splátky a splatnosť splátky je 15-ty deň mesiaca predchádzajúceho štvrťroka, za ktorý sa nájomné platí, pričom ak je nájomca v omeškaní so splátkou nájomného alebo služby spojenej s užívaním nebytového priestoru viac ako jeden mesiac , je to dôvod na okamžitú výpoveď zmluvy zo strany prenajímateľa.
4. Zaviazať nájomcu, že v prípade ukončenia nájmu a nevypratania nebytového priestoru do doby ukončenia nájmu, nájomca súhlasí s výkonom rozhodnutia vyprataním z nebytového priestoru na jeho náklady.
5. Zohľadniť vo výške nájomného (okrem nákladov za poskytované služby súvisiace s užívaním nebytového priestoru) i ďalšie náklady, ktoré sú spojené s užívaním nebytového priestoru nehnuteľnosti, v ktorej sa nebytový priestor nachádza.

**Článok 5**

**Spoločné ustanovenia**

1. Určovanie obvyklého nájomného za prenájom nebytového priestoru podľa tohto VZN sa nevzťahuje na nebytové priestory, ktoré boli dané do nájmu na základe výsledkov výberového konania.
2. Pokiaľ by vznikli pochybnosti pri zaradení nebytových priestorov do niektorej zo skupín uvedených v čl. 3, zaradenia určí obecné zastupiteľstvo.
3. Ak je to v záujme obce, môže obecné zastupiteľstvo poskytnúť nájomcovi na základe jeho písomnej žiadosti i ďalšie úľavy. Žiadosť o úľavu je možné predložiť najneskôr do 15.10. príslušného kalendárneho roka. Predloženie žiadosti nemá odkladný účinok vzťahujúci sa na pravidelnú platbu nájomného. Pri žiadaní úľavy je žiadateľ povinný žiadosť zdokladovať svojou ekonomickou situáciou.

**Článok 6**

**Záverečné ustanovenia**

1. Všeobecne záväzné nariadenie č. 2/2023 bolo prijaté na zasadnutí Obecného zastupiteľstva obce Melčice-Lieskové dňa 12. 04. 2023 uznesením č. 27/2023-OZ a nadobúda účinnosť dňa 01. 05. 2023
2. Po nadobudnutí účinnosti bude Všeobecne záväzné nariadenie prístupné k nahliadnutiu na Obecnom úrade v Melčiciach-Lieskovom a na internetovej stránke obce.
3. Účinnosťou tohto nariadenia sa ruší Všeobecne záväzné nariadenie č. 4/2019 Obce Melčice-Lieskové o nájme a podnájme nebytových priestorov vo vlastníctve obce Melčice-Lieskové.

Návrh všeobecne záväzného nariadenia bol podľa § 6, ods. 3 zákona č. 369/1990 Z.z. vyvesený dňa 15. 03. 2023 na úradnej tabuli v obci Melčice-Lieskové a zverejnený na [www.melcice-lieskove.sk](http://www.melcice-lieskove.sk).

Návrh všeobecne záväzného nariadenia zvesený dňa 31. 03. 2023

Všeobecne záväzné nariadenie vyvesené na úradnej tabuli: 13. 04. 2023

Všeobecne záväzné nariadenia zvesené z úradnej tabule: 29. 04. 2023

V Melčiciach-Lieskovom 13. 04. 2023

Mgr. Katarína Remencová

starostka obce